Il-Kunsill nieda l-missjoni konsultattiva militari tal-UE fir-Repubblika Ċentru-Afrikana (EUMAM RCA), li stabbilixxa fid-19 ta' Jannar 2015. Din għandha l-għan li tappoġġa lill-awtoritajiet Ċentru-Afrikani fit-tħejjija ta' riforma tas-settur tas-sigurtà fir-rigward tal-forzi armati tar-Repubblika Ċentru-Afrikana (FACA). Ir-Rappreżentant Għoli tal-UE għall-Affarijiet Barranin u l-Politika ta' Sigurtà, Federica Mogherini, qalet: "L-UE tkompli bl-appoġġ komprensiv tagħha għall-istabbiltà u s-sigurtà fir-Repubblika Ċentru-Afrikana. Esperti tal-UE issa se jappoġġaw it-tħejjijiet għar-riforma tas-settur tas-sigurtà. Dan ser jgħin lir-Repubblika Ċentru-Afrikana taqleb paġna ġdida wara din il-kriżi tas-sigurtà." F'kooperazzjoni mill-qrib mal-Missjoni Multidimensjonali Integrata tan-Nazzjonijiet Uniti għall-Istabbilizzazzjoni fir-Repubblika Ċentru-Afrikana (MINUSCA), din il-missjoni ser ikollha rwol importanti fit-tisħiħ tas-settur tas-sigurtà. Fl-istess ħin, EUMAM RCA ser tagħti pariri lill-awtoritajiet militari tar-Repubblika Ċentrali Afrikana (RĊA) dwar ir- riformi meħtieġa biex jittrasformaw il-forzi armati tar-RĊA f'armata professjonista, ikkontrollata demokratikament u etnikament rappreżentattiva. EUMAM RCA ser tappoġġa wkoll lil MINUSCA fit-twettiq tal-mandat fil-qasam tar-riforma tas-settur tas-sigurtà u l-proċess ta' skrutinju. Esperti tal-UE, li ddaħħlu fil-Ministeru għad-Difiża tar-RĊA kif ukoll fl-Istat Maġġur, ser jagħtu pariri dwar il-ġestjoni tal-forzi militari kif ukoll dwar it-tħejjija ta' riforma sistemika futura tal-FACA. Barra minn hekk, huma ser jipprovdu għarfien espert dwar il-kondizzjonijiet għal programm ta' taħriġ għall-forzi armati. Abbażi ta' approċċ gradwali, u soġġetta għal deċiżjoni politika oħra, il-missjoni tista' twettaq ukoll taħriġ mhux operazzjonali limitat, sabiex jittejbu l-kondizzjonijiet għall-implimentazzjoni tar-riformi li jmiss. EUMAM RCA tinsab fil-belt kapitali tal-pajjiż Bangui. Il-Brigadier Ġenerali Dominique Laugel minn Franza nħatar Kmandant tal-Missjoni tal-UE għal grupp li jista' jkun fih sa 60 membru tal-persunal. L-ispejjeż komuni tal-operazzjoni huma stmati għal €7.9 miljun għal 12-il xahar. Il-missjoni hija parti mill- appoġġ komprensiv tal-UE biex jerġa' jkun hemm l-istabbiltà fir-RĊA . Din qed isir fid-dawl tal-operazzjoni militari tal-UE li kkontribwixxiet għas-sigurtà f'Bangui, EUFOR RCA. Dik l-operazzjoni temmet il-mandat tagħha fil-15 ta' Marzu 2015 , bit-trasferiment tar-responsabbiltà lill-missjoni multidimensjonali integrata tan-NU fir-Repubblika Ċentru-Afrikana (MINUSCA). Barra minn hekk, l-UE hija s-sieħeb ewlieni tal-pajjiż għall-iżvilupp u l-fornitur prinċipali tal-għajnuna umanitarja. Hija ddedikat aktar minn €360 miljun ta' finanzjament ġdid b'rispons għall-kriżi fir-RĊA minn mindu bdiet fl-2013. Matul is-snin, l-UE tat ukoll għajnuna għall-iżvilupp biex jissodisfaw il-ħtiġijiet bażiċi tan-nies l-aktar vulnerabbli. Konklużjonijiet tal-Kunsill dwar ir-Repubblika Ċentru-Afrikana, 9 ta' Frar 2015 L-involviment tal-UE fir-Repubblika Ċentru-Afrikana Ara l-paġna tal-laqgħa